钦定古今图书集成/历象汇编/庶征典/第076卷 > 《田家五行》 > 晋
## 钦定古今图书集成/历象汇编/庶征典/第076卷 > 《田家五行》 > 晋

### 武帝泰始六年大雨霖

按《晋书武帝本纪》，不载。　按《五行志》，“泰始六年六月，
大雨霖。甲辰，河、洛、伊、沁水同时并溢，流四千九百馀
家，杀二百馀人，没秋稼千三百六十馀顷。”

泰始七年，大雨霖。

按《晋书武帝本纪》：“七年六月，大雨霖，伊、洛河溢，流居
人四千馀家，杀三百馀人，有诏振贷给棺。”

### 太康五年郡国多雨

按《晋书武帝本纪》，“太康五年秋七月，任城、梁国、中山
雨雹伤秋稼，减天下户课三分之一。九月，郡国五大
水，陨霜伤秋稼。”　按《五行志》，“太康五年七月，任城、梁
国暴雨，害豆麦。九月，南安郡霖雨暴雪，树木摧折，害
秋稼。是秋，魏郡、西平郡九县，淮南、平原霖雨暴水，霜
伤秋稼。”

太康八年七月，大雨。

按《晋书武帝本纪》：“八年秋七月，前殿地陷，深数丈，中
有破船。”〈大雨事不载〉按：《宋书五行志》：“八年七月大雨，殿前
地陷，方五尺，深数丈。”

太康十年十二月癸卯，庐江、建安大雨。

按《晋书。武帝本纪》。不载。　按《宋书五行志》云云。

### 惠帝元康九年暴雨

按《晋书惠帝本纪》。不载　按《宋书五行志》，“九年六月
夜暴雷雨。贾谧斋屋柱陷入地，压谧床帐。此木沴土，
土失其性。不能载也。”明年谧诛。

### 永宁元年霖雨

按《晋书惠帝本纪》。不载。　按《五行志》，“永宁元年十月，
义阳南阳东海霖雨，淹害秋稼。”

### 元帝太兴三年恒雨

按《晋书。元帝本纪》。不载。　按《五行志》。“太兴三年春雨
至于夏。”是时王敦执权不恭之罚也。

### 永昌元年恒雨

按《晋书元帝本纪》，不载。　按《五行志》，“永昌元年春雨
四十馀日，昼夜雷电震五十馀日。是时王敦兴兵，王
师败绩之应。”

### 成帝咸和四年二月大雨霖

按《晋书。成帝本纪》云云。　按《五行志》。“咸和四年春雨
五十馀日。恒雷电。是时虽斩苏峻。其馀党犹据守石
头城。至其灭后。淫雨乃霁

### 咸康元年雨水

按《晋书成帝本纪》，“咸康元年八月，长沙、武陵大水。”
按《五行志》，“咸康元年八月乙丑，荆州之长沙攸、醴陵、
武陵之龙阳三县雨水浮漂屋室，杀人，损秋稼。”是时
帝幼权在于下。